Pernille Blach Hansen (S), 2001-05-15:
Så her kommer det.
Bruttoskatten er jo noget, der blev indført i 1994 sammen med CD og Kristeligt Folkeparti.
Og der var aftalen faktisk, at den skulle svinge i takt med udgifter til ledighed, aktivering osv.
Derefter har vi jo ændret den i flere omgange med forskellige partier, bl.a. med Venstre og Det Konservative Folkeparti i 1997 og i forhold til ændringer i forbindelse med pinsepakken med venstrefløjen i 1998.
De ændringer, der er foretaget, er efter vores opfattelse hverken løftebrud eller forligsbrud, men tværtimod et resultat af, at man som mindretalsregering er nødt til løbende at manøvrere med forskellige flertal.
Så vi mener egentlig, det ligger rimelig klart.
Sådan synes jeg næsten hr. Peter Duetoft fik det til at lyde.
Jeg har også svært ved at se, hvordan det gavner systemet og ikke de psykisk syge, vi gerne vil hjælpe, at man har en indsats i distriktspsykiatrien.
Det har jeg lidt svært ved at se. Vi kan godt diskutere, om vi kan gøre det bedre, om vi skal gøre mere, for jeg er altså sikker på, at der er masser af folk, ikke mindst de sindslidende, der stadig væk har brug for en ekstra hjælpende hånd.
Der er stadig væk opgaver at løfte, men jeg mener faktisk, at vi har gjort det netop med det formål for øje at hjælpe de mennesker, der har brug for hjælp, også de sindslidende.
Vi har jo ikke lavet enestuer for hospitalernes skyld.
Med hensyn til at sætte mennesket først synes jeg da også netop, at de meldinger fra arbejdsministeren om aktivering er et eksempel på, at man her spørger: Kan vi gøre det mere fleksibelt?
Kan vi gøre det mere målrettet mod den enkelte frem for at have nogle store forkromede modeller, som alle folk skal passes ind i?
Hr. Ole M. Nielsen spørger, om ikke vi kan komme med andre eksempler på forbedringer for børnefamilierne.
Jo, det kan jeg sagtens, jeg nåede bare kun at nævne ét sidste gang: 14 dages fædreorlov, børnepasningsorloven er blevet mere fleksibel, der er blevet reduceret daginstitutionsbetaling, vi har indført et særligt børnetilskud til studerende med børn, vi har oprettet over 155.000 nye daginstitutionspladser, og så har vi forsøgt at reducere forældrebetalingen for forældre, der har børn i skolefritidsordningen, men det blev sidste gang blokeret af Kristeligt Folkeparti.
Så der er faktisk sket en hel del på børneområdet, og vi deltager gerne i diskussionen.
Hr. Ole M. Nielsen har så det synspunkt, at landbruget er for hårdt ramt i forhold til andre sektorer, når vi snakker miljøpolitik.
Det synspunkt deler vi ikke.
Vi mener også, at landbruget skal bære sin del af ansvaret, og vi har stadig væk et håb om, at CO2-handlingsplanen og det CO2-mål, vi har, rent faktisk også kan nås. Hr. Keld Albrechtsen spørger både til kommuneforhandlinger og økologi.
Jeg har givet tilsagn om, at vi er villige til også at diskutere finansieringen af almennyttige boliger i forbindelse med kommuneforhandlinger, hvis der vel at mærke også er et ønske om det fra kommuneside, men at jeg giver tilsagn om, at vi er villige til at diskutere det, er jo ikke lig med et tilsagn om, at det her bliver løst.
Det er lig med et tilsagn om, at det bliver taget op, bliver drøftet, og det er jo i hvert fald det, hr. Keld Albrechtsen kan få med herfra i dag.
Med hensyn til økologi: Jamen der er jo mange ønsker til, hvad man skal putte ind i sådan en vedtagelse, og det er jo svært at få alt ind, men det er klart, at økologi også indgår som noget af det, der er væsentligt for os i de kommende 10 år.